SENA เพิ่มกำไร-มูลค่าหุ้นต่อยอดสู่พลังงานทดแทน
แม้ปัจจุบันราคาหุ้น SENA ใกล้ FV ปี 2558 แต่แผนร่วมลงทุนใน Solar Farm ที่เตรียมเปิดเผยใน 3Q58 จะสร้างแรงขับเคลื่อนให้กับราคาหุ้น จึงยังแนะนำซื้อ เมื่อราคาอ่อนตัวลง โดยสิ้น 1Q58 มี Backlog และสินค้ารอขายพร้อมโอนฯ ในปีนี้รวม 2 พันล้านบาท
9 มิ.ย. 2558

บริษัท เสนาดีเวลลอปเม้นท์ จำกัด (มหาชน) หรือ SENA คงเป้า Presale ปี 2558 ไว้ที่ 4.5 พันล้านบาท หลังจากช่วง 5M58 ทำไปได้แล้วเกือบ 1 พันล้านบาท คาดจะเพิ่มมากขึ้นในช่วงที่เหลือของปี ตามแผนเปิดโครงการใหม่อีก 8 โครงการ (แนวราบ 5 โครงการ และคอนโดฯ 3 โครงการ) มูลค่า 8 พันล้านบาท โดย 1 ในนั้นเป็นโครงการคอนโดฯ ขนาดใหญ่ The Niche Pride เพชรบุรี 671 ยูนิต มูลค่า 3 พันล้านบาท จะเริ่มเปิดขายบางส่วนเดือน มิ.ย. และเป็นทางการเดือน ส.ค. นี้
นอกจากนี้บริษัทเตรียมขยายการลงทุนสู่ธุรกิจพลังงานทดแทน หลังลงนามในสัญญาความร่วมมือธุรกิจกับบริษัท บี.กริม.เพาเวอร์ จำกัด เพื่อร่วมลงทุนในธุรกิจ Solar Farm ผ่านการจัดตั้งบริษัทร่วมทุนชื่อ บี.กริม.เสนา (สัดส่วนลงทุน 50:50) ซึ่งคาดจะสรุปความชัดเจนเกี่ยวกับแผนลงทุนภายในไตรมาส 3/58 และจะเริ่มสร้างส่วนแบ่งกำไรในปี 2559 ทั้งนี้เป้าหมายหลักในการลงทุนธุรกิจ Solar Farm ส่วนหนึ่งเพื่อต่อยอดไปยังธุรกิจ Solar Rooftop ในโครงการแนวราบของ SENA ซึ่งมีแผนร่วมดำเนินการกับพันธมิตรทางธุรกิจ (Strategic Partners) ที่จะเปิดเผยในเร็ววันนี้
 
สิ้นไตรมาส 1/58 บริษัทมี Backlog รวม 1.65 พันล้านบาท โดยจะทยอยรับรู้รายได้ปีนี้อย่างน้อย 500 ล้านบาท อีกทั้งยังมีสินค้ารอการขายมูลค่า 4.5 พันล้านบาท เป็นสินค้าสร้างเสร็จพร้อมรับรู้รายได้ทันที 1.7 พันล้านบาท บวกกับแผนการเปิดโครงการใหม่ข้างต้น ซึ่งเป็นแนวบราบ 5 โครงการ มูลค่า 3 พันล้านบาท จะสามารถขายพร้อมโอนฯ ได้ทันที ทำให้ฝ่ายวิจัยคงประมาณการเดิม คาดรายได้ขายอสังหาฯ ปี 2558 ไว้ที่ 2.76 พันล้านบาท เติบโต 9% จากปีก่อน ภายใต้สมมติฐาน Norm Profit Margin 15.4% ประเมินกำไรปกติ 459 ล้านบาท เพิ่มขึ้น 7% จากปีก่อน
 
แม้ราคาปัจจุบันใกล้ Fair Value อิง PER 8 เท่าที่ 4.2 บาท แต่ประเด็นการลงทุนในธุรกิจพลังงานทดแทน ซึ่งจะเข้าที่ประชุมเพื่อให้บอร์ดอนุมัติปลายเดือนนี้ ก่อนเปิดเผยรายละเอียดการลงทุนเดือนก.ค. 2558 น่าจะสร้างแรงขับเคลื่อนให้กับราคาหุ้นได้ จึงยังแนะนำ ซื้อเมื่อราคาอ่อนตัว โดยประมาณการยังไม่ได้รวมแผนลงทุนพลังงานทดแทน แต่หากสมมติฐานให้โครงการร่วมทุน Solar Farm มีขนาดตั้งแต่ 20-90 MW ภายใต้การรับซื้อไฟแบบ Feed in Tariff ประเมินกำไร 5 ล้านบาท/MW คาดสร้างส่วนแบ่งกำไรให้ SENA สัดส่วนลงทุน 50% ในกรอบ 50-225 ล้านบาท ภายใต้ฐานทุนปัจจุบันคิดเป็น EPS ส่วนเพิ่ม 0.07-0.29 บาท/หุ้น